Zuma verskyn vandag voor staatskapingkommissieJacob Zuma (Foto: ANA) Die voormalige president, Jacob Zuma, sal na verwagting Maandag voor die Kommissie van Ondersoek na staatskaping verskyn waar verskeie getuies reeds die vinger na hom gewys het. Dit is nog nie bekend of Zuma vrae sal beantwoord nie, nadat sy versoek, dat die vrae voor die tyd aan hom gestuur moet word, reeds deur die kommissie se voorsitter, adjunkhoofregter Raymond Zondo, afgekeur is. Hy is geskeduleer om die hele week voor die kommissie te verskyn. Zuma se prokureurs en die kommissie se regspan was ongeveer ses weke lank in gesprek waartydens die kommissie se versoek, dat Zuma skriftelik sal bevestig dat hy voor die kommissie sal verskyn, geïgnoreer is. Zondo het vyf dae geskeduleer vir die oudpresident. Zuma het Vrydag aan die ZAUK gesê die kommissie het hom geroep “sodat ek my verhaal kan vertel, so ons sal daar ontmoet”. Hy was Vrydag in die Randburg-landdroshof waar sy seun Duduzane vrygespreek is op aanklag van strafbare manslag en nalatige bestuur oor ŉ ongeluk in 2014. Zuma geniet steeds groot ondersteuning uit KwaZulu-Natal, sy tuisprovinsie. Hy het al herhaaldelik in die publiek gesê hy het niks verkeerd gedoen nie, ondanks toenemende getuienis van beweerde korrupsie en staatskaping toe hy die president was. Hy word daarvan beskuldig dat hy sy vriende, onder andere die Gupta-broers, toegelaat het om miljoene rand in staatskontrakte te plunder. Die voortvlugtige Guptas het in 2016 vinnig die land verlaat toe e-posse uitgelek het wat die omvang van die vergrype in die Suid-Afrikaanse regering en staatsbeheerde ondernemings bekend geword het. Daar sal streng veiligheid wees by die kommissie se lokaal in Parktown, Johannesburg. Slegs 200 lede van die publiek sal in die saal toegelaat word. Reëlings word getref vir die publiek om die verrigtinge op groot skerms te kyk in die nabygeleë Pieter Roospark. Zuma-ondersteuners, wat hulself “radikale ekonomiese transformasie (RET)-kampioene” noem, sal na verwagting in groot getalle opdaag. Sy ander ondersteuners sluit in Black First Land First (BLF) en sommige lede van die uMkhonoto weSizwe se militêre veteranevereniging (MKMVA).